Paul Kerese Malemaja

Paul Kerese Malemaja asub Tallinna vanalinnas aadressil Vene tänav 29.

 Hoone ajalugu 
Paiga ajalugu saab jälgida 7. maist 1362, mil seda linna dokumentides esimest korda mainitakse: "Johann Herbe loovutab oma kinnistu ... Harpele ja selle naisele." Ei ole teada, kas seal asus toona mingi ehitis või oli krunt tühi. Ka teine teade (24. märtsil 1376 oli omanik Johannes Liste) ei too selgust ehitise olemasolust.

Esimest korda tõendab ürik hoone olemasolu 1405. aastal. Sama valdaja (J. Liste) omandust nimetatakse Lestez hus, seega Leste maja. Koos sellega kuulub kinnistusse "pikk aed, mis läheb üles mäkke".

Edaspidisest on säilinud arvukalt ürikuid, milles räägitakse valdajatest, omaniku muutusest jne. Nende teadete hulgast võib esile tõsta 1483. aasta sissekande: "Hans Bodike loovutab oma elamu koos kõrvalasuva kiviaidaga Johann Gellinkhusenile," kes oli Tallinna raehärra alates 1481 ja pürjermeister alates 1502. Siit on näha hoone otstarve (elamu) ja kiviaida olemasolu.

Oktoobris 1691 läks maja üle Johann Clayhillsile. Clayhillsi perekond on erandlik kogu Liivimaal. Esimene Clayhills (William, sündinud 1660) pärines Dundee linnast Šotimaal ning rändas koos 3–4 pojaga Riiga. Pojad asusid sajandi lõpul Tallinna. Üks neist saigi vaadeldava kinnistu peremees. Ta päris mõjuka ja suure kaubafirma, mis  on jälgitav juba 1633. aastast. Johann Clayhillsi surma järel sai ettevõtte peremeheks tema poeg Thomas, seejärel tolle poeg Hermann Johann Clayhills, kes andis kaubafirmale oma isa auks nime "Thomas Clayhills and Son". Selle nime all eksisteeris firma 1940. aastani, vaatamata perekonna väljasuremisele. 

Hoone arhitektuurist annab aimu 1727. aastast säilinud Hermann Clayhillsi testament Thomas Clayhillsi kasuks. Selles mainitakse suurt elamut ja väikest maja ning nende vastas asuvat vankrikuuri linnamüüri küljes. Sel ajal kuulus kinnistusse ka kõrvalasuv (Vene 29) krunt. 1816. aastal oli praeguse Malemaja kohal elumaja ja selle kõrval ait. 1844. aastal omandas selle valduse Tallinna pürjermeister Johann Carl Girard, 1872 Arthur Girard de Soucanton ja 1901 Étienne Girard de Soucanton. Uued valdajad elasid siiski mujal ning seetõttu lasid hoone 1849. aastal ümber ehitada Tallinna peaarhitekti Christoph August Gableri projekti järgi, kelle juhtimisel ehitati tollal palju hooneid ümber ja muudeti fassaade. 

1849. aasta ümberehituse käigus muudeti keskaegne kaupmeheelamu utilitaarseks aidaks, mille kelder ja mõlemad korrused olid kaetud võlvidega. Kuigi fassaadi poolt vaadatuna oli hoone uut otstarvet raske välja lugeda, oli siselahendus otstarbekas ja ratsionaalne.

 Malemaja rajamine 
1968. aastal valmis Kommunaalprojekti arhitektide Taevo Gansi ja Aulo Padari ümberehitusprojekt. Aidahoonet oli suurte võistluste korraldamiseks kergem ümber ehitada kui olnuks kaupmeheelamut. Arhitektid suhtusid olemasolevasse küllaldase pieteeditundega. Põhijoontes säilitati kõigi korruste ruumilahendus. Siiski tuli osa suurtest aidakorrustest muuta väiksemateks ruumideks: malekooli klassideks, Malemaja juhatuse ja treenerite tubadeks jne. Eraldi ruum kavandati malekooli raamatukogule. 1973. aastal alustas hoone ümberehitustöödega Tallinna Mererajooni Remondi- ja Ehitusvalitsus. Rahaliselt toetas ümberehitust ka Eesti Pimedate Ühing. 

Paul Keres suri 5. juunil 1975 ootamatult (59 aasta vanusena).

Sama aasta novembri alguses loodi ENSV Ministrite Nõukogu määrusega temanimelise Malemaja ja 21. novembril 1975 avati pidulikult Paul Kerese Malemaja. Seal leidsid endale asukoha veel kaks asutust — Maleklubi ja Malekool.

Raamatukogu rajamiseks osteti Leningradist ligi 3000-köiteline malekirjanduse koguja Dombrovski raamatukogu. Aja jooksul on sellele lisandunud palju muudki, näiteks osteti 1976. aastal antikvariaadi kaudu juurde maleveteran Vello Kalde kogu vanema osa väärtuslikumaid maleraamatuid ja 1977. aastal ligi 2000 köidet Paul Kerese enda raamatukogust. 

2004. aastal avati Malemajas Paul Kerese muuseumtuba.

 Kirjandus 
 Jevgeni Kaljundi. "Malemaja".  Sirp ja Vasar, 10. detsembril 1976. Lk 7 ja 11

Kategooria:Tallinna vanalinn
Kategooria:Tallinna spordiehitised
Kategooria:Paul Keres